พลังศรัทธาอันยิ่งใหญ่ ชาวเพชรบูรณ์ 2,565 คน รำถวายพระพุทธมหาธรรมราชา งานประเพณีอุ้มพระดำน้ำ จังหวัดเพชรบูรณ์ปี 2565
นายกฤษณ์ คงเมือง ผู้ว่าราชการจังหวัดเพชรบูรณ์ เป็นประธานในพิธีรำถวายพระพุทธมหาธรรมราชา พระคู่บ้านคู่เมืองของจังหวัดเพชรบูรณ์ ในงานประเพณีอุ้มพระดำน้ำ ประจำปี 2565  ประเพณีหนึ่งเดียวในโลกของจังหวัดเพชรบูรณ์ ที่บริเวณพุทธอุทยานเพชบุระ ตำบลสะเดียง   อำเภอเมืองเพชรบูรณ์ จังหวัดเพชรบูรณ์ การรำถวายพระพุทธมหาธรรมราชา เป็นการแสดงออกถึงความเคารพ ศรัทธาของคนเพชรบูรณ์ ที่มีต่อองค์พระพุทธรูปศักดิ์สิทธิ์คู่บ้านคู่เมือง อันเป็นจุดรวมใจ เป็นสิ่งยึดเหนี่ยวจิตใจ  นอกจากนั้น ทุกคนยังมีความเชื่อว่า หากได้มารำถวายพระพุทธมหาธรรมราชาแล้ว จะบังเกิดความเป็นสิริมงคลในชีวิตและหน้าที่การงาน ตลอดจนเกิดความสงบสุขร่มเย็นของบ้านเมืองตลอดไป    กิจกรรมครั้งนี้ มีการรับสมัครผู้สนใจร่วมรำถวาย จำนวน 2,565 คน (ซึ่งจำนวนเป็นไปตาม ปี พ.ศ. นั้นๆ) ด้วยพลังศรัทธาที่มีต่อพระพุทธมหาธรรมราชา ของชาวเพชรบูรณ์ ทำให้มีผู้สมัครเข้ามาจำนวนมาก ทุกเพศ ทุกวัย สำหรับชุดที่ใช้สวมใส่ในการรำถวายพระพุทธมหาธรรมราชาในครั้งนี้ มีความหมายคือ เสื้อสีขาว หมายถึง ศรัทธาอันบริสุทธิ์ต่อพระพุทธมหาธรรมราชาและพระพุทธศาสนา ผ้าสไบสีเขียว หมายถึง ใบไม้ เป็นสีประจำจังหวัดเพชรบูรณ์ และยังหมายถึงเกษตรอันอุดมสมบูรณ์ ส่วนโจงกระเบนสีน้ำตาล หมายถึง เปลือกของมะขามหวาน อันเป็นผลไม้สัญลักษณ์ประจำของจังหวัดเพชรบูรณ์   ประเพณีอุ้มพระดำน้ำจังหวัดเพชรบูรณ์ ประจำปี 2565 จัดขึ้นระหว่างวันที่ 23-28 กันยายน  2565  กิจกรรมภายในงานประกอบด้วย พิธีบวงสรวงเทพยดา ขบวนแห่ทั้งทางบกและทางน้ำ การประกอบพิธีอุ้มพระดำน้ำ การแสดงแสงสีเสียง การแข่งขันพายเรือทวนน้ำ การจัดตลาดนัดชุมชนคุณธรรม เทศกาลอาหารสะอาด รสชาติอร่อย และกิจกรรมที่น่าสนใจอื่นๆ อีกมากมาย